1La kupangpetandan to todipusile'to baine disanga Febe, mesa' tontulung jamaa jio kota Kengkrea.
2Tarima meloi susi mesa' umma'-Na Puang, sola susi to sipato'na natarima umma'-Na Puang Allataala. La miben ke denni kaparalluanna, nasaba' budamo pangtulungna lako aku' sola tau laen.
3Sallangku' lako Priskila na Akwila, sangpangjamanku' lan jaman-Na Puang Isa Almaseh.
4Ci'di'mora namate sola dua mpessangkaina'. Te'da na aku' manda to mangkurru sumanga' lako kalena sola dua, apa sininna too jamaa bangsa tangngia to-Yahudi inde'.
5Sallangku' lako jamaa to sirempun jio bolana. Sallangku' lako tomatappa' Epenetus, to kupakamoja'. Iamo jolona to-Asia matappa' lako Almaseh.
6Sallangku' lako Maryam to mbalii tarruh kamu'.
7Sallangku' lako Andronikus na Yunias, sangtondokku' to mangka kusolan ditarungku. Jolo ia menturu' lako Almaseh na aku', na to katandan lan tangnga-tangngana rasulu'.
8Sallangku' lako tomatappa' Ampliatus, to kupakamoja'.
9Sallangku' lako Urbanus sangpangjamanta' lan jaman-Na Almaseh. Sallangku' too lako Stakhis, to kupakamoja'.
10Sallangku' lako Apeles. Mangbuttimo to kamatapparanna lako Almaseh. Sallangku' lako rapunna Aristobulus,
11sola lako Herodion, to sangtondokku'. Sallangku' too lako rapunna Narkisus to matappa'.
12Sallangku' lako Trifena sola Trifosa to tangmekabo'jo' mpangjaman Puang. Sallangku' lako Persis to kupakamoja', to tangmekabo'jo' too mpangjaman Puang.
13Sallangku' lako Rufus to napilei Puang Allataala, sola indona, to butung kupuindo' toomo.
14Sallangku' lako Asinkritus, Flegon, Hermes, Patrobas, Hermas sola tomatappa' laenna to nasolan jio.
15Sallangku' lako Filologus na Yulia, na Nereus sola sile'tona baine, na Olimpas na lako to tomatappa' to nasolan.
16Pada sisalama' melo kamu'. Sininna jamaa to matappa' lako Almaseh massallang mati' sola ngasan.
17Ee, tokupusile'to! Kupakainga' kamu', majaga kamu' lako to mpaden bang kasisakkan, na mpaputta kamatapparan lako Puang Allataala. Ia to pangngajaranna sisala to pura diajaran kamu'. Danggi' misiama'.
18Ia to tosusi joo te'da namengkaunan lako Almaseh Puangta', apa naniiri ia mpemasannangngi penawanna. Melo bang to kadanna to la nanii nnuraga tomaruruh kaju dalle.
19Na naissen ngasan tau kumua mangka kamu' nturu' pangngajaran-Na Puang Allataala. Na liwa' napusannang penawangku' joo. Dennaa upa' mimacca mpugauk kameloan, na tangmiissen mpugaukki to kagajatan.
20Puang Allataalamora, to mben kamasannangan lako tolino, la rro'pokanni to kuasa Ballisi'. Dennaa upa' nabarakka'i kamu' Puangta' Puang Isa Almaseh.
21Sallangna sangpangjamanku' Timotius mati'. Sallangna sangtondokku' Lukius, Yason na Sosipater mati'.
22Aku', Tertius, padammi tomatappa' lako Puang to nnuki'i tee sura', massallang todana' mati'.
23Sallangna Gayus mati' to mpupangbongina' jio bolana to nanii too sirempun jamaa massompa. Sallangna Erastus to nnanna doi' kota. Sallangna too tomatappa' Kwartus.
24[Dennaa upa' nabarakka'i kamu' Puangta' Puang Isa Almaseh! Amin.]
25Pakala'bihhi to Puang Allataala! Iamo to kuasan-Na mpamawatang kamatapparanmi situru' Kareba Kasalamatan jio mai Puang Isa Almaseh to kupangpeissenan. Ia tee Kareba te'da naissenni tau tempon jio mai dipadenna lino,
26apa ia tee too dipangpeissenanmi lan sura'na nabi lako sininna bangsa, situru' parenta-Na Puang Allataala to tuo te'da cappa'na, dikua namatappa' ngasan na menturu' lako Puang Allataala.
27Iamo Puang to mandalan tangngah, te'da ia Puang laen. Iamo joo la tapakala'bih tarruhhi te'da cappa'na, nasaba' ia to mangka napugauk Puang Isa Almaseh. Amin.
mos_Latn bug_Latn jav_Latn bug_Latn bug_Latn swh_Latn fij_Latn bug_Latn bam_Latn fij_Latn pag_Latn bug_Latn bug_Latn bug_Latn fij_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn hau_Latn bug_Latn bug_Latn bug_Latn